OBRAZLOŽITVENI MEMORANDUM

1.Predmet urejanja predloga

Ta predlog se nanaša na sklep o določitvi stališča, ki naj se v imenu Unije zastopa v svetu članic Mednarodnega sveta za oljke (v nadaljnjem besedilu: IOC) v zvezi s pristopom vlade Republike Azerbajdžan k Mednarodnemu sporazumu o oljčnem olju in namiznih oljkah (v nadaljnjem besedilu: Sporazum).

2.Ozadje predloga

2.1.Mednarodni sporazum o oljčnem olju in namiznih oljkah iz leta 2015

Cilji Sporazuma so (i) prizadevanje za enotnost pri nacionalni in mednarodni zakonodaji o fizikalno-kemijskih in organoleptičnih lastnostih oljčnih olj, olj iz oljčnih tropin in namiznih oljk, da bi preprečili morebitne trgovinske ovire, (ii) izvajanje dejavnosti na področju fizikalno-kemijskega in organoleptičnega preskušanja, ki prispevajo k znanju o sestavi in kakovostnih lastnostih oljčnih proizvodov, zaradi utrditve mednarodnih standardov ter (iii) okrepitev vloge Mednarodnega sveta za oljke kot foruma odličnosti za mednarodno znanstveno skupnost na področju oljk in oljčnega olja.

Prenovljena različica Sporazuma je začela veljati 1. januarja 2017.

Evropska unija je pogodbenica Sporazuma.

2.2.Svet članic

Svet članic Mednarodnega sveta za oljke (v nadaljnjem besedilu: svet članic) je vrhovni organ in glavni organ odločanja IOC, ima vse pristojnosti za izvajanje in izvaja vse naloge, ki so potrebne za doseganje ciljev tega sporazuma. Evropska unija je kot pogodbenica Sporazuma članica IOC in je zastopana v svetu članic. Sklepi sveta članic o pristopu nove članice se sprejmejo soglasno. Če soglasja ni mogoče doseči v roku, ki ga določi predsednik sveta članic, članice v skladu s členom 10(4)(b) Sporazuma glasujejo. Sklep je sprejet, če zanj glasuje najmanj večina članic, ki imajo skupaj vsaj 86 % deležev članic.

IOC ima trenutno 18 članic, Evropska unija pa ima 678 od skupno 1 000 deležev.

2.3.Predvideni akt sveta članic

Po uradni prošnji veleposlaništva Republike Azerbajdžan v Kraljevini Španiji z dne 25. aprila 2022 za pristop k Sporazumu se pričakuje, da bo svet članic na prihodnjem zasedanju ali v postopku za sprejetje sklepov sveta članic z izmenjavo pisem sprejel sklep glede pristopa Republike Azerbajdžan.

Namen predvidenega akta je določiti pogoje za pristop Republike Azerbajdžan v skladu s členom 29 Sporazuma.

Predvideni akt bo postal zavezujoč za pogodbenice, saj bo spremenil ravnotežje pri odločanju v svetu članic, kadar se sklepi ne sprejemajo s soglasjem v skladu s členom 10(4) Sporazuma.

3.Stališče, ki se zastopa v imenu Unije

Čeprav sektor oljčnega olja in namiznih oljk v Republiki Azerbajdžan ostaja skromen, obstajajo možnosti za njegov razvoj, saj ima regija dolgo tradicijo proizvodnje in porabe oljčnega olja in namiznih oljk. Dodana vrednost kmetijskega sektorja (v % BDP) v Azerbajdžanu je bila leta 2020 6 % BDP, država pa je močno zavezana povečanju deleža proizvodnje oljk.

Ker Republika Azerbajdžan razvija oljčni sektor na področju porabe in namerava razviti proizvodnjo, bo njen pristop pod določenimi pogoji okrepil IOC, zlasti glede poenotenja nacionalne in mednarodne zakonodaje o lastnostih oljčnih proizvodov, da se odstranijo vse trgovinske ovire. Pristop ustreza ciljem politike Unije v zvezi s standardi za trženje kmetijskih proizvodov, kot je določeno v naslovu II dela II Uredbe (EU) št. 1308/2013 Evropskega parlamenta in Sveta.

Sklep, ki ga bo sprejel svet članic, bo določil pogoje za pristop Republike Azerbajdžan glede deležev v IOC in roka za deponiranje listine o pristopu.